Karsten Hønge (SF), 2025-11-27:
En ny strategi giver en retning for, hvordan de over 20 mia. kr. om året skal anvendes.
Jeg synes, at vi står med en ambitiøs strategi for, hvordan Danmark kan gøre en forskel i udviklingslandene i det globale syd.
En forsvars- og sikkerhedspolitik, som reelt adresserer udfordringerne med migration og lokale kriser, der risikerer at sprede sig, skal være et stærkt element og have støtte i udviklingen af det globale syd.
I løbet af få år vil 1,2 milliarder unge træde ind på arbejdsmarkederne i det globale syd, mens der indtil nu øjensynlig kun er udsigt til, at der vil være jobs til godt 400 millioner.
Derfor er svaret klart nok, at der skal skabes flere jobs, vel at mærke med klare rettigheder til lønmodtagerne, og det skal være jobs, man kan leve af.
Det er naturligvis helt afgørende, at vi politisk følger op og sikrer, at den vedtagne strategi realiseres i tråd med intentionerne.
SF mener, at Udviklingspolitisk Råd fungerede efter hensigten, og at de bidrog til konstruktive drøftelser.
Udenrigsministeren ønsker en anden struktur, og nedlæggelsen af Udviklingspolitisk Råd er således en idé fra udenrigsministerens side, men vi er jo fra SF's side altid åbne over for en omstilling.
Derfor støtter SF ministerens ønske om mere åbenhed i forvaltningen, og vi støtter en tidligere og tydeligere inddragelse af interessenter og ressourcepersoner og ikke mindst repræsentanter for de lande og partnere, som vi arbejder sammen med.
Udviklingspolitisk Råd bliver med den her lov nedlagt, og ministeren får bemyndigelse til at nedsætte nogle nye fora.
Der skal fortsat være fokus på en vurdering af hele strategien og ikke kun på enkeltbevillinger og -programmer.
De nye organer skal ikke kun give input, men også bidrage med at give anbefalinger baseret på deres faglige vurdering.
Udviklingspolitisk Råd havde, som der stod, til opgave at yde strategisk og faglig rådgivning om udviklingssamarbejde til ministeren, og vi er helt på det rene med, at de nye fora ikke har den her opgave.
Men det skader jo ikke, at der følger anbefalinger med den faglige vurdering.
Det er særlig vigtigt, at Partnerskabet for Global Udvikling, der kun mødes to gange om året, ikke bare bliver en klakørklub; de skal faktisk bringe forskellige kompetencer og erfaringer sammen.
Udenrigsministeren har ansvaret for den faglige og professionelle kvalitetssikring af enkeltprogrammer, og der er ikke behov for flere fora for at klare den opgave.
Det faglige panel skal til gengæld have til opgave at lave en faglig og strategisk vurdering af enkeltprogrammer og samtidig sikre, at interessenter og ressourcepersoner både bidrager til den strategiske dialog og sikrer en bred forankring af strategien ved at deltage i den faglige konsultation.
SF er det vigtigt, at det ikke kun er traditionelle enkeltbevillinger og -programmer, der bringes op for det faglige panel.
SF ønsker en dialog med ministeren om, hvilken sammensætning de to nye fora skal have.
Vi ønsker en bred repræsentation af såvel interessenter som videns- og ressourcepersoner inden for udviklingsbistand.
Vi er lidt bekymret for, at der er en så stor stigning i beløbsgrænsen for, hvornår et program skal behandles og vurderes af et fagligt panel.
For Udviklingspolitisk Råd var beløbsgrænsen 43 mio. kr., og det er da nok muligvis for lidt, men at sætte det op til 100 mio. kr. er vi noget utrygge ved.
Måske ville et beløb sådan cirka midtvejs være et godt sted at lande.
Afslutningsvis vil jeg bare takke udenrigsministeren for at stå op imod den tendens til at beskære udviklingsbistanden, som mange rige donorlande, herunder flere af vores nabolande, indgår i.
Jeg ser frem til samarbejdet om at etablere de nye fora, der kan bidrage til bedre udviklingsbistand og forankring i hele det danske samfund.